Noordwes-vrou in haar bed doodgeskiet | Maroela Media
'n 47-jarige vrou is dood en haar 21-jarige seun gewond nadat hulle Woensdagaand in hul huis in Moruleng naby Mogwase in Noordwes oorval is.
"Die vrou en haar kinders het glo Woensdagaand om 20:00 reeds geslaap toe onbekende mans aan die deur geklop het," het brig. Thulani Ngubane, woordvoerder van die polisie, in 'n verklaring gesê. "Die 21-jarige seun het opgestaan om die deur oop te maak, maar hy is dadelik in sy bors geskiet."
Die verdagtes is toe na die slaapkamer en het die ma in haar bed doodgeskiet. Ngubane sê die vrou se 23-jarige seun kon deur 'n venster ontsnap. Die vrou se ander twee kinders, 'n sesjarige seun en sewejarige dogter, is ongedeerd gelaat. Die 21-jarige is na 'n hospitaal geneem en hy is glo in 'n stabiele toestand.